E nder jaaynde nde o hetti e hitaande 1943 ina nwiyee “Yiytere Keneduguu” “L’œil de Kenedougou”, o ñiŋii heen ko aldaa e suuɗaare aadaaji men bonnuɗi en diine ko wayi no: seɗɗaagu, toorodaagu, ngawlaagu, cubalaagu …e kiiɓal laamu koloñaal ‘en. Kanko e musidɗo makko Mammadu Konaate, Modiboo Keytaa hettii kawtal Yooltooɓe Hujjaaji Jannginooɓe (Federation des Syndicats des Enseignants). Ngenndiyankaagal makko, jaambaraagal makko, golle makko politik e senndikaalyaagal keɓii hurtiyoyde Modiboo Keytaa kasoo cili keewɗi, kono ɗum fof tagaani mo hollude keeci (hulde). Ko salaade mo macungaagu e luunndaade laamu Farayse addani mo jaggeede o weddaa e kasoo biyeteeɗo “Prison de la Sante” mo Pari, ko ina tolnoo e jonte tati, hawrunoo ko e hitaande 1946. E hitaande 1946, sosaa to Bamako (Mali) lannda politik afrikyanke ina wiyee “RDA” (Rassemblement democartique africain), tawa ardinoo ndeen Fedde ko yarhammu Felix Houphouet Boigny horeejo Kodduwaar, kanko Modiboo Keytaa o tamnaa koolaaɗo kuuɓal L’Union soudanaise RDA. E 1953 o toɗɗaa konseyyee Ngootaagu Farayseyanke (Union Francaise).